Dag vir dag neem ek stadigaan afskeid van die somer. Dit is vir my moeilik, hierdie ding. Ek is op my gelukkigste as die dae lank en warm is, in ligte rokkies met 'n glas koue wyn.
In die groentewinkel loop ek onverwags rabarber raak. Blosige stingels, 'n hele pakkie vol. Tuis versnipper ek hul, gooi 'n bietjie suiker by, en stoof. Druk die vrugtemoes deur 'n sif (my arme sif, hy gaan ook nooit weer dieselfde wees nie), en hou in die yskas vir 'n alternatiewe gin en tonic. Au revoir, mon ami.